钦定古今图书集成/明伦汇编/交谊典/第112卷 > 易经 > 《讼卦》
## 钦定古今图书集成/明伦汇编/交谊典/第112卷 > 易经 > 《讼卦》

《讼》：有孚窒，惕，中吉，终凶。

〈程传〉卦之中实，为《有孚》之象。“讼”者与人争辩而待决于人，虽“有孚”亦窒塞未通，不窒则已明无讼矣。事既未辨，吉凶未可必也，故有“畏惕。”“中吉”，得中则吉也，“终凶”，终极其事则凶也。

利见大人，不利涉大川。

〈程传〉《讼》者，求辨其曲直也，故“利见于大人。”大人则能以其刚明中正，决所讼也。讼非和平之事，当择安地而处，不可陷于危险，故“不利涉大川”也。〈本义〉讼，争辩也。占者必有争辩之事，而随其所处为吉凶也。

《彖》曰：讼，上刚下险，险而健，讼。

《讼》：有孚窒，惕，中吉，刚来而得中也。“终凶”，讼不可成也。
“利见大人”，尚中正也。“不利涉大川”，入于渊也。

《象》曰：天与水违行，“讼。”君子以作事谋始。

〈程传〉君子观象，知人情有争讼之道，故凡所作事必谋其始，绝讼端于事之始，则讼无由生矣。谋始之义广矣，若慎交结、明契券之类是也。